題龜峰鋪
作者：顔博文
朝代：宋

paragraphs: 洪波春天翻四嶽，南極祝融亘幽朔。
高山千里龜出背，大木百尋龍掛角。
白魚跳舟神禹出，鞭笞百鬼走雷電。
犀走象駭不敢留，顛沛馮夷囚海若。
大龜爬沙獨居後，火傘下照天一握。
甘心枯死配玉靈，突兀子川露蒼殻。
醉中對之爲一笑，欲持鐵網手自捉。
窮通禍福爾嘗知，取火燒山恣鑽灼。
青松翠竹舞西風，似客搖頭謂公莫。
此事傳之亡是翁，請君更問山頭鶴。